google/wiki40b huggingface dataset:
Bleken stavkirke

Bleken stavkirke var en stavkirke som skal ha vært gårdskirke og stått på Kirkejordet (eller Kjørkjejordet), like over gårdstunet på Bleken midtre og nordre i Rudsbygd (nå Lillehammer kommune).
Kirken er første gang omtalt i 1333 og sognet muligens noe tidligere. Den var fra gammelt av anneks til Follebu kirke, for så å bli overført til Fåberg da Follebu prestegjeld ble oppløst etter Svartedauden. Det har trolig også vært justeringer av sognegrensene.
Kirken skal ha vært i bruk så sent som i 1630. Nye klokkestrenger ble innkjøpt i 1660, men for øvrig er ingen vedlikeholdsutgifter regnskapsført for de senere årene, og i en besiktigelse i 1664 heter det seg at kirken har vært øde og nedfallen i mange år. Regnskapet går til 1663, da sognet ble nedlagt og det ble gitt avkall på rett til tiende.
I dag er det ingen synlige spor etter kirken, men det skal ha vært en fordypning på jordet etter kirkekjelleren frem til begynnelsen av 1800-tallet. Et messingfat — trolig kirkens dåpsfat — sies å være funnet på stedet og ble i mange år brukt i smia på Bleken midtre ved avkjøling av jern. En dør og en dørring oppbevares på Bleken nordre, og to messingstaker på Nordgard Fougner skal etter tradisjonen stamme fra samme kirke.
Høllen Fotballklubb

Fotball

Høllens A-lag spiller per 2013 i 4. divisjon fotball for herrer etter opprykk fra 5. divisjon i 2012.

Futsal

Høllens A-lag i futsal spiller per 2012-13 sesongen i 1. divisjon etter nedrykk fra Eliteserien i 2011-12.
Exact

Historikk

Utgiverselskapet Mjøsa Avismedia ble stiftet av sju personer fra Gjøvik: Audun Berger Nielsen, Erlend Refsdal, Frode Hermanrud, Kenneth Dahlby, Kim Thomas Jægersen, Odd Atle Dahlby og Anders Baksetersveen. Alle hadde da mange års bakgrunn fra lokalradio og sto for alt redaksjonelt og grafisk arbeid. Frode Hermanrud kom med navneforslaget som gav avisen navn.
Starten ble gjort uten store investeringer. Samarbeid med Høgskolen i Gjøvik gav tilgang til produksjonsutstyr og praksismulighet for ingeniørstudentene ved grafisk linje. En tid hadde Exact kontor ved høgskolen, men flyttet snart inn i kontorlokaler i Gjøvik sentrum. Fra 2003 fungerte Exact også som praksisplass for elever ved studieretningen for medier og kommunikasjon ved Gjøvik videregående skole. Formatet startet som tabloid, men var en lang periode nedskjært tabloid (magasinformat).
Exact tok initiativet til et annonsesamarbeid mellom flere gratisaviser i 2000 – Gratisavisenes samkjøring (GAS) – mellom Exact, PlanB (Trondheim), Filter (Bergen) og Scooter (Oslo) – gav et samlet opplag på 150 000 aviser. Det gjorde gratisavisene til et mer interessant annonsemedium for større annonsører. Samarbeidet varte til Scooter og Filter gikk konkurs i 2001. Etter dette var opplaget til Exact 25 000.
I 2001 var økonomien i Exact også anstrengt, og eierne vedtok å selge avisen til Hamar Media, et konsern som utgir dagsavisen Hamar Arbeiderblad, driver lokalradioene Exact HitFM i Hamar og Elverum samt er medeier i TV Innlandet. Dette gav nye muligheter til å fremme kunst og kultur i Mjøsområdet. Konkrete eksempler er LandsbyLarm og PopPartner som har blitt virkelighet takket være lokalt samarbeid. Avisen trykkes i konsernets eget avistrykkeri på Hamar.
I mai 2005 feiret man tiårsjubileum med stort arrangement og gratis konsert i Gjøvik. På den måten levde man opp til det som var avisens slagord siden starten: gratis nytelse.
Dårlig økonomi var grunnen til at konsernstyret i Hamar Media i 2009 valgte å legge ned avisen.
Cycloprionus

Utseende

En middelsstor (ca. 20 millimeter), bred, brungul trebukk. Arten ligner lite på andre Prioninae men kan overflatisk minne mye om enkelte bladbiller (Chrysomelidae). Oversiden er hvelvet, naken og glatt. Hannens antenner er svarte og kamformede. Hodet er femkantet med en smal midtfure i pannen. Pronotum er sekskantet med en utstikkende pigg midt på hver sidekant, kraftig innsnevret bak men ikke foran denne. Midt oppe på pronotum er det to svarte flekker. Dekkvingene er hvelvede, nærmest pæreformede, med nær rettvinklede "skuldre", uten opphøyde ribber eller påfallende punktering.

Utbredelse

Arten er utbredt i det nordlige Brasil og Fransk Guyana.
Fridolf Carling

Fridolf Emanuel Carling (ble også skrevet Fridolf Imanuel, født 28. april 1883 i Halden, død 13. februar 1975) var en norsk forretningsman kjent for å eie og drive «Carlings Magasin».

Liv

Carling hadde handelsskole og aftenskole og studerte konfeksjonsindustri i Tyskland i 1911. Carling praktiserte hos Sev. Jacobsen i Oslo fra 1900 til 1908.
17. oktober 1908 åpnet Carling sammen med Thor Sværen en liten spesialforretning i herrekonfeksjon på Stortorvet i Oslo. I begynnelsen het forretningen «Carling & Sværen». I 1911 flyttet butikken til Storgaten 8 og i 1917 gikk Sværen over i engrosvirksomhet og Carling tok over. I 1918 kjøpte Carling Storgaten 18 og i 1925 flyttet bedrften inn der. De første årene førte Carling mest utenlandsk konfeksjon, men gikk etterhvert helt over til norske varer.
I 1920-årene tok Carling over 20 premier i båt-regattaer med «Nøkken».
I 1940 ble firmaet omdannet til aksjeselskap med navnet Carlings A/S. Sønnen begynte i 1936 i Carlings Magasin og ble disponent i Carlings A/S i 1940 samt medinteressent i Carlings Magasin i 1947. I 1958 ble Carlings Magasin slått sammen med Carlings A/S til et aksjeselskap og sønnen ble disponent.

Verv

Carling har vært formann i Det nye teater 1933-1946, styremedlem og representantskapsordfører i Norges Automobil-Forbund 1932-1933, formann i Oslo Motorbåtforening i 1931, formann i Manufakturkjøbmennenes forening 1931-1934, medlem i Oslo Kjøbmannsforenings hovedstyr 1932-1947, medlem av styret og arbeidsutvalget i Norges Handelsstands Forbund 1933-1947, medlem i Oslo Handelskammer 1934-1941, medlem av representantskapet i Kristiania  Folkebank 1942-1954, medlem av utvalget for motarbeidelse av tekstreklame 1933-1956 og medlem av arbeidsutvalget i Norges Varemesse 1935-1941.

Utmerkelser

Carling fikk Kongens fortjenstmedalje i gull 1. juli 1958.
Han fikk Tyske Røde Kors Hederstegn i 1918. I 1933 ble han ridder av Kongelige Norske Motorbåtforenings orden «Den sotede Tændplug».

Familie

Carling var sønn av malermester Frantz Oscar Carling (født 1858, død 1904) og Marie  Hansine Andersen (født 1857, død 1937). 
8. februar 1917 fikk han sønnen Fridolf Carling med Aagot Karen Johanne Sørlie (født 1881).
Han giftet seg i 1922 med Laura Karoline Foltmann (født i København 2. februar 1895, død 30. oktober 1990).
Tongbai vannkraftverk

Tongbai vannkraftverk (Beishan) er et vannkraftverk (pumpekraftverk) i provinsen Zhejiang i det østlige Kina.
Kraftverket stod ferdig i 2006 med 1.200 MW. Eierselskapet er ZTEPG.
Connemaraponni

Historikk

Connemaraen er omtalt i Irland allerede for 1000 år siden. Da ble den brukt som arbeidshest, og var bondens trofaste arbeidskamerat i århundrer. Gjennom tidene er det også blitt innblandet andre raser, som engelsk fullblod og araber. Hestene som levde fritt på den karrige vestkysten, fikk også innblanding av andre, tyngre heste- og ponniraser. I 1923 ble The Connemara Pony Breeder's Society stiftet, og avlen ble da satt mer i system. Stamboken ble imidlertid ikke lukket for andre raser før i 1964. Den første connemara- ponnien kom til Norge i begynnelsen av 1970-tallet.

Rasebeskrivelse

Connemaraen skal være harmonisk bygget, med god dybde og lengde. Hodet skal være uttrykksfullt, og pannen bred. Skuldrene skal være lange og skrå. Beina skal være sterke og tørre, med brede ledd. Bevegelsene skal være frie, lette og veivinnende..

Bruksområde

Connemaraen er en allsidig ponni som hevder seg godt i mange av ridesportens grener, også kjøring. Sprangridning er allikevel den ridegrenen connemaraen utmerker seg i. Mange eliteponnier i sprangsporten er renrasede connemaraponnier, eller connemarablandinger. Rasen skal være hardfør, nøysom, sterk og intelligent med et meget vennlig gemytt, noe som også gjør at den egnet til distanseridning, eller rett og slett som en ridekompis på hobbybasis.

Farge

Alle farger er tillatt, med unntak av flekket. Avblekbar- og konstantskimmel er de vanligste fargene. Borket, brun og sort er også vanlig.
Skagadalshytta

Skagadalshytta ligger på ca. 1350 moh. i Skagastølsdalen i Hurrungane i Jotunheimen. Hytta ble oppført av Norsk Tindeklub i 1938 og er fortsatt i klubbens eie.
Arctic Charr

Arctic Charr er et selskap i Hattfjelldal kommune som driver med oppdrett av arktisk røye.
De er med i prosjektet for tryggere rakfiskproduksjon.
Falcon's Gold

Handling

Arkeolog Christopher Falcon (John Marley) er på jakt etter en sangnomsust gjenstand i Mexicos fjell som visstnok skal ha overnaturlig kraft. Med på jakten er også hans tenåringsdatter Tracy, journalisten Hank (Simon MacCorkindale) og den lokalt kjente kvinnen Alvarez. Etterhvert får de uønsket konkurranse av den kynsiske forretningsmannen Murdoch (George Touliatos) og hans menn.

Om filmen

Filmen har tydelig har hentet inspirasjon fra den kjente filmen Jakten på den forsvunnede skatten.
Filmen ble lansert på video i Norge i 1983 av C.P. Entertainment under tittelen Jakten på den hellige skatten.
International Hans Gabor Belvedere Singing Competition

Der Internationale Hans Gabor Belvedere Gesangswettbewerb (engelsk: International Hans Gabor Belvedere Singing Competition) er en konkurranse for sangere.
Konkurransen har to klasser: «Opera» og «Operette». Flere norske sangere har vunnet priser i Belvedere-konkurransen: Trond Halstein Moe (1987), Carsten Harboe Stabell (2005), Marita Sølberg (2004) og Lise Davidsen (2015); alle i klassen for opera.
Charlottenburg kraftverk

Charlottenburg kraftverk (tysk: HKW Charlottenburg) er et varmekraftverk ved Berlin i Tyskland. Det har en installert produksjonskapasitet på 210 MW fordelt på tre blokker med gassturbiner, operert av Vattenfall. Anlegget ble ferdig i 1975. Brenselstypen er naturgass og destillatolje.
De totale CO2-utslippene i 2008 var 89 841 tonn, mens det samme årets kvote var 97 405 tonn.
Ragnar Pedersen (tegner)

Liv og arbeid

Fra 1960 skrev og tegnet Ragnar «Joker» Pedersen for en mengde oppdragsgivere. Han leverte bidrag til ukeblader, fagpresse, reklame og revy. «Jokers vitser» kunne man første gang lese i ukesmagasinet «Aktuell» i 1958. Da under signaturen «RaPe». Første vitsetegning med signaturen «Joker» kom på trykk i Aktuell nr 34 i 1960. Pedersen fortsatte med å levere ukentlige «Jokers vitser» til Aktuell frem til nedleggelsen av magasinet høsten 1974. Pedersen leverte også regelmessig vitsetegninger til Mannskapsavisa på slutten av 1960-tallet til 1970. I Mannskapsavisa hadde han også en egen serie med vitsetegninger ved navn «På stedet smil». Den ble trykt i Mannskapsavisa første gang 8. september 1969 (nr 19) og ble avsluttet 13. april 1970 (nr 6).
Pedersens kultforklarte tegneseriestripe «Ukens Amøbe» gikk i ukemagasinet Alle Menn fra 1966 (blad nr.37) til 1976.
I 1967 grunnla han humorbladet KOnK, der han også var redaktør, tegner og skribent. Ragnar «Joker» Pedersen hadde også fast plass under vignetten «Uka som gikk» i Dagbladet på 1980-tallet. Senere tegnet han også en mengde vitser for tegneseriebladet Pyton, Vi Menn, Se og Hør og andre. I tillegg har han utgitt flere pocketbøker med samlinger av egne vitsetegninger, ikke minst med motiv fra militærlivet. 
Ragnar «Joker» Pedersen kom fra Sinsen i Oslo. Familien flyttet til Lambertseter i 1953. Joker bodde og arbeidet fra 1972 i Fredrikstad i Østfold. For sin innsats for kulturlivet i byen, særlig som tekstforfatter, ofte i tospann med Tor Andersen, til en rekke revyer og lystspill, fikk han den kommunale Kong Frederiks Hederspris. Han kom tidlig med i Norsk revyforfatterforening. Til Einar Schankes jubileumsrevy ved Chat Noir i Oslo i 1990 skrev han revyens beste monolog for Arve Opsahl: «Datatrøbbel..» I 2006 fikk Ragnar «Joker» Pedersen Oslofjorden Revyfestivals ærespris, og da Litteraturhuset i Fredrikstad åpnet i 2013, ble et av rommene oppkalt etter ham.
Barker Nunatak

Barker Nunatak er en av Grossman Nunataks, 2,2 nautiske mil nordøst for Fletcher Nunataks. Den ble navngitt av Advisory Committee on Antarctic Names etter Kenneth Barker, en kartograf i U.S. Geological Survey (USGS) som sammen med James B. Fletcher, dannet satelittovervåkingslaget til USGS ved Amundsen-Scott-stasjonen, vinteren 1977.
Vresova gasskraftverk

Vresova gasskraftverk er et varmekraftverk ved byen Vresova i Tsjekkia, som avløste et eldre gasskraftverk fra 1960. Installert total produksjonseffekt er 370 MW fordelt på to like store blokker med enkle gassturbiner. Brenseltypen for anlegget er naturgass, kullgass og syngass fra kullutvinning. Det stod ferdig i 1999. Operatør er Sokolovská uhelná. Utstyret kommer fra Alstom og Skoda.
De totale CO2-utslippene i 2008 var ca. 4.258.461 tonn, mens det samme årets kvote som var 4.478.948 tonn.
ENPS

ENPS (forkortelse for Electronic News Production System) er et dataprogram utviklet av Associated Press, som brukes for å planlegge, produsere, redigere, organisere og kjøre nyhetssaker, både på radio og fjernsyn. Programmet brukes bl.a. av BBC og NRK.
Cecilie Dahl (maler)

Bakgrunn og utdannelse

Cecilie Dahl var datter av medisinaldirektør Ludvig Wilhelm Dahl og Anna Cathrine Lyders Dahl, født Bonnevie, og søster av malerne Nils Alstrup Dahl (maler) og Ingerid Dahl, forfatteren Anna Munch og byfogden og spiritisten Ludvig Dahl. 
Hun fikk sin første kunstutdannelse ved Knud Bergsliens malerskole i Kristiania under Amaldus Nielsen ca. 1880–1881. Deretter var hun elev av den tyske maleren Karl Gussow i Berlin ca. 1881–1882, studerte ved Académie Colarossi i Paris under Pascal Dagnan-Bouveret i 1886–1887, var elev av Eilif Peterssen i Kristiania i 1888, og av Johan Rohde og G.F. Clement i København i perioden 1898–1900.
I perioden 1896 til 1900 bodde hun i Danmark, senere i eller ved Oslo.

Karriere

Ifølge kunsthistoriker Anne Wichstrøm var den myke malemåten og en drømmende oppfatning av motivene karakteristisk for Dahl. Hun var ikke naturalist, bildene hennes var preget av en fri, malerisk fargebruk. Wickstrøm skriver at Dahls bilder, særlig i 1880-årene, viser malerisk styrke. Hun nevner spesielt portrettet av Eva Sars som et av høydepunktene. Da hun stilte ut et maleri med motiv fra Henrik Ibsens Brand i København i 1888, ble det omtalt som et verk på grensen til det sentimentale. Bildene hun malte etter 1900 har fortsatt et poetisk og inderlig uttrykk, men formen er blitt vekere og fargene dusere.
Fra begynnelsen av 1880-årene stilte hun ut i Christiania Kunstforening, og i 1883 ble hun for første gang antatt på Høstutstillingen. 
Hun fikk midler fra Schäffers legat i 1883 og fra Finnes legat i 1892. Både hun og søsteren Ingerid Dahl, som også var maler, hadde biinntekter fra elever i 1880-årene.
Dahl forsøkte seg også som forfatter. I 1890 utga hun Bag Kulissene, en samling med tre fortellinger.

Offentlige arbeider

Cecilie Dahl er representert med arbeider i Nasjonalmuseet for kunst, arkitektur og design, Oslo Bymuseum, Elverum kunstgalleri, Bergen Billedgalleri og Det kongelige slott. Hun har malt altertavlene i Eid kirke i Nordfjordeid, Sogn og Fjordane (1891) og i Grue Finnskog kirke (tidligere Revholt kapell) (1897). Dahl gjorde det som var vanlig på den tiden, hun malte kopier av eksisterende altertavler. Begge maleriene er kopier av altertavler av den danske maleren Carl Bloch. Kopier av Blochs Kristus Trøsteren finnes i flere kirker, blant annet i Austevoll kirke i Hordaland, malt av Christen Brun i 1891 og Fet kirke i Akershus, malt av Peter Nicolai Arbo i 1890.
Rinkbandy

Rinkbandy er en tilpasningsidrett, en blanding av ishockey og bandy. Spillet blir brukt i bandymiljø når man ikke kan stille nok spillere til 11-mannslag. Spillets regler er stort sett som i bandy, men siden det foregår på en ishockeybane, blir de tilpasset denne. For eksempel må straffeslag utføres som i ishockey, og corner forekommer ikke. 
Seksmanns-spillet blir brukt i de lavere alderstrinn, samt for damelag. Rinkbandy spilles også av bedriftsidretslag i Oslo og Akershus.
Rinkbandy en mildere sport en ishockey og bandy, blant annet må kølla berøre isen når man slår på ballen. Man kan derfor ikke skyte som i bandy, men føre skuddene med kølla langs isen før den treffer ballen. Det er heller ikke lov med taklinger og røft spill

Utstyr

Rinkbandy spilles med bandyutstyr inkludert skøyter, hjelm, hansker, leggskinn, bukse, susp, halsbeskytter, albuebeskytter. 
Det brukes bandykølle eller en godkjent rinkbandykølle (som minner om en liten ishockeykølle), og bandyball.
Malaysia Super Series 2013

2013 Malaysia Super Series Premier var den første super series turneringen av det 2013 BWF Super Series. Turneringen blir arrangert i Kuala Lumpur, Malaysia fra 15. til 20. januar 2013.
Skjerstad Kraftlag

Skjerstad Kraftlag var et selvstendig kraftselskap i daværende Skjerstad kommune.
De første andelene i kraftlaget ble tegnet i januar 1943, men kraftlaget ble ikke formelt stiftet før 2. mars 1947.
I forbindelse med kommunesammenslåingen med Bodø 1. januar 2005 ble det besluttet å framforhandle en avtale om salg av kraftlaget som da hadde ca. 1000 strømabonnenter blant fastboende og hytteeiere i Skjerstad.
Kraftlaget ble solgt 19. november 2005 til selskapet BDF-energi som besto av Bodø Energi (74%) og Fauske Lysverk (26%) for 125 millioner, noe som gav andelshaverne mellom 13-15000 for hver andel etter skatt.
Kjøpet var strategisk viktig for å ha kontroll på eierandelen på 3,3% i Salten kraftsamband.
Luigi Einaudi

Bakgrunn

Luigi Einaudi var sønn av Lorenzo Einausi og Placida Fracchia i Carrù i Piemonte. I Torino gikk han på Liceo classico Cavour. Han fullførte sine universitetsstudier i Torino, der han ble kjent med sosialistiske ideer. Han arbeidet for avisen Critica sociale, ledet av sosialistlederen Filippo Turati. I 1895 tok han eksamen i rettsvitenskap, og ble senere utnevnt som professor ved Universitetet i Torino, Det polytekniske universitetet i Torino og Bocconi-universitetet i Milano.

Politiker, økonom

Fra begynnelsen av det 20. århundre inntok Einaudi en stadig mer konservativ holdning. I 1919 ble han utnevnt til senator i kongeriket Italia. Han arbeidet også som journalist for flere italienske aviser som La Stampa og Il Corriere della Sera, samt at han var økonomisk korrespondent for The Economist. Han sluttet å arbeide for italienske aviser i 1926, under den fascistiske regimet. 
Han flyktet til Sveits i 1943 og kom tilbake til Italia året etter.
Einaudi var direktør for Italias sentralbank fra 5. januar 1945 til 11. mai 1948. Han var en av grunnleggerne av Consulta Nazionale, som åpnet veien til det nye parlamentet i den italienske republikken etter den andre verdenskrig. Senere ble han minister for økonomi, finans og balanse. 
President: Den 11. mai 1948 ble han valgt til den andre presidenten i den italienske republikken. Han utnevnte åtte livstidssenatorer i løpet av sin presidentperiode. 
Einaudi var motstander av de statsbankfinansierte budsjettunderskuddene. Han klarte å sanere statsøkonomien og stabilisere valutaen, den italienske lire, uten valutareform. På lignende vis som Jacques Rueff, Ludwig Erhard og Reinhard Kamitz fikk han, som professor i økonomi, anledning til å anvende sitte konsept i praktisk politikk og klarte slik å drive gjenoppbyggingen etter krigen fremover med kraft.
Einaudi ble senere selv også utnevnt til livstidssenator.
Einaudi døde i Roma i 1961. Sønnen Giulio ble forlegger og barnebarnet Ludovico minimalistisk komponist. En annen sønn, Mario, var professor ved Cornell University i USA. I tillegg grunnla Luigi de Fondazione Luigi Einaudi i Torino til ære for sin far.
Gnathocera pilicollis

Levevis

Arten er knyttet til gressenger med høyt gress. De voksne billene finnes gjerne på aksene til ulike gress.

Utbredelse

Arten er utbredt i Tanzania.
Wilhelm Heckrott

Biografisk

Fra kunsthåndverksskolen i Hannover dro han til Dresden som Hannover bys stipendiat til kunstakademiet der. Han fikk en gullmedalje som elev. Fra 1918 ble han mesterelev hos professorene Carl Bantzer og Emanuel Hegenbarth.
I 1919 var han med på å starte foreningen Dresdner Sezession gruppe 1919. Han arbeidet som kunstner 1920 til 1929, da Karl Hanusch utnevnte ham som professor ved den statlige skolen for tekstilforming i Plauen. Han ble avskjediget i unåde av naziststyret i 1933 og erklært entartet ved den store aksjonen i 1937. Flere offentlig kjøpte bilder ble beslaglagt og fjernet. Han ble arrestert i perioder etter det, og klarte seg såvidt det var gjennom krigen.
Fra 1946 ble han professor ved den statlige kunstskolen i Bremen, og professor emeritus etter 1954.
Valget i Japan 2009

Valget i Japan 2009 ble holdt 30. august 2009 for alle de 480 plassene til representantenes hus, som velger landets statsminister. Ved valget ble det på forhånd ventet at Japans liberaldemokratiske parti kunne miste sitt flertall også i underhuset, og vike plassen som regjeringsparti til Det demokratiske parti. Ved opptellingen fikk liberaldemokratene bare 119 representanter, mens Det demokratiske parti fikk 308 av de totalt 480 setene i nasjonalforsamlingens underhus.
Statsministeren siden høsten 2008, liberaldemokratenes Taro Aso, vek dermed plassen for Yukio Hatoyama fra Det demokratiske parti. Den 16. september 2009 ble Hatoyama valgt til statsminister, som leder for en koalisjonsregjering av Det demokratiske parti, Det sosialdemokratiske parti og Folkets nye parti.
O store Gud

«O store Gud» er en kristen salme basert på diktet skrevet av Carl Gustav Boberg (1859–1940) i Sverige i 1885. Teksten ble for første gang publisert i Mönsterås-Tidningen den 13. mars år 1886. Melodien er en svensk folkemelodi. Baptistpresten Knut Josef Andersen oversatte sangen til norsk i 1956. Jorulf Aarvold har også laget en oversettelse, og det er denne som brukes i pinsebevegelsens sangbok. De fleste andre norske sangbøker bruker Andersens tekst. Rita Engebretsen og Gunnar Jørstad har skrevet en norsk tekst med tittelen «En herlig tid».
Salmen ble trykt i Sanningsvittnet den 16. februar 1891, og ble oversatt til tysk i 1907 av Manfred von Glehn (1867–1924) i Estland, med navnet «Wie groß bist Du» (først «Du großer Gott») I år 1927 publiserte Ivan Stepanovitj Prochanov en russisk versjon, som misjonæren Stuart K. Hine fant i Ukraina og oversatte til engelsk som «How Great Thou Art» (samtidig som han la til to egne vers i sin komposisjon). I den formen synges sangen rundt om i engelsktalende land, og spesielt ble den sunget under evangeliseringsmøter i England under andre verdenskrig. Salmen ble senere svært populær som følge av George Beverly Shea og Cliff Barrows fremføringer under Billy Graham-korstogene. Sangen ble stemt frem til Storbritannias favorittsalme av BBCs Songs of Praise. «How Great Thou Art» ble rangert som nummer to (etter «Amazing Grace») på en liste over favorittsalmer gjennom tidene i en undersøkelse av Today's Christian-magasinet i 2001.
Sangen har også blitt sunget av flere kjente musikere, slik som Artur Erikson, Elvis Presley og Alan Jackson. Den var signaturmelodien til den svenske sangeren Einar Ekberg. Elvis Presley kalte den sin "favorittsalme", og det skal ha vært den eneste sangen av skandinavisk opprinnelse som han hadde på sitt repertoar.
Ann-Margret spilte inn sangen og ga den ut på albumet God Is Love: The Gospel Sessions 2 i 2011.